Uredba Sveta (ES) št. 828/2004

z dne 26. aprila 2004

o prepovedi uvoza atlantske mečarice (Xiphias gladius) s poreklom iz Sierra Leone in o razveljavitvi Uredbe (ES) št. 2093/2000

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Ribolovne vire, ki so izčrpljivi naravni viri, je treba zaščititi zaradi biološkega ravnotežja in globalne varnosti preskrbe s hrano.

(2) Leta 1995 je Mednarodna komisija za ohranitev atlantskega tuna (ICCAT), katere pogodbenica je Evropska skupnost, da bi zagotovila učinkovito ohranjanje vrste, sprejela akcijski načrt za zagotovitev učinkovitosti programa za ohranjanje atlantske mečarice.

(3) Pogodbenice ICCAT z zadevnimi staleži ne morejo učinkovito upravljati, ker so njihovi ribiči obvezani zmanjšati svoj ulov atlantske mečarice, razen če vse nepogodbenice, ki lovijo atlantsko mečarico, sodelujejo z ICCAT in ravnajo v skladu z njenimi ukrepi za ohranjanje in upravljanje.

(4) ICCAT je leta 1998 opredelila Belize in Honduras in leta 2002 Sierro Leone kot države, katerih plovila lovijo atlantsko mečarico na način, ki zmanjšuje učinkovitost ukrepov te organizacije za ohranjanje mečarice, pri čemer utemeljuje svoje ugotovitve s podatki glede ulova, trgovine in aktivnosti plovil.

(5) Uvoz atlantske mečarice s poreklom iz Belizeja in Hondurasa je trenutno prepovedan z Uredbo Sveta (ES) št. 2093/2000 z dne 28. septembra 2000 o prepovedi uvoza atlantske mečarice (Xiphias gladius) s poreklom iz Belizeja in Hondurasa [1].

(6) ICCAT je zabeležila okrepitev sodelovanja s Hondurasom za ohranjanje atlantske mečarice. Na svojem letnem zasedanju 2001 je priporočila odpravo prepovedi uvoza atlantske mečarice v katerikoli obliki, ki so jo pogodbenice uvedle za Honduras.

(7) ICCAT je zabeležila okrepitev sodelovanja z Belizejem za ohranjanje atlantske mečarice. Na svojem letnem zasedanju 2003 je s 1. januarjem 2004 odpravila prepoved uvoza atlantske mečarice v katerikoli obliki, ki so jo pogodbenice uvedle za Belize.

(8) Poizkusi ICCAT-a, da bi spodbudila Sierra Leone k ravnanju v skladu z ukrepi za ohranjanje in upravljanje atlantske mečarice, niso bili uspešni.

(9) ICCAT je priporočila svojim pogodbenicam, naj sprejmejo primerne ukrepe za prepoved uvoza teh proizvodov v katerikoli obliki iz Sierra Leone. Te ukrepe bodo odpravili takoj, ko bo ugotovljeno, da je zadevna država svojo ribolovno prakso uskladila z ukrepi ICCAT. Te ukrepe mora torej izvajati Skupnost, ki je izključno pristojna za to zadevo.

(10) Ti ukrepi so združljivi z obveznostmi Skupnosti na podlagi drugih mednarodnih sporazumov.

(11) Zaradi preglednosti je zato treba Uredbo (ES) št. 2093/2000 razveljaviti in nadomestiti s to uredbo –

SPREJEL NASLEDNJO UREDBO:

Člen 1

V tej uredbi "uvoz" pomeni carinske postopke iz člena 4(15)(a), (15)(b) in (16)(a) do (16)(f) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [2].

Člen 2

1. Uvoz atlantske mečarice (Xiphias gladius) v Skupnost s poreklom iz Sierra Leone in ki sodi pod oznake KN ex03019990, 03026987, ex03027000, 03037987, ex03038000, ex03041038, ex03041098, 03042087, 03049065, ex03051000, ex03052000, ex03053090, ex03054980, ex03055980 in ex03056980, je prepovedan.

2. Uvoz vseh predelanih proizvodov, pridobljenih iz atlantske mečarice iz odstavka 1 in ki sodijo pod oznake ex16041991, ex16041998 in ex16042090, je prepovedan.

Člen 3

Ta uredba ne velja za količine proizvodov iz člena 2 in s poreklom iz Sierra Leone, ki lahko izkažejo pri pristojnih nacionalnih organih, da so bile na poti na ozemlje Skupnosti na dan začetka njene veljavnosti in ki so dane v prost promet najpozneje 14 dni po tem datumu.

Člen 4

1. Uredba (ES) št. 2093/2000 se razveljavi.

2. Sklicevanje na razveljavljeno uredbo se razume kot sklicevanje na to uredbo.

Člen 5

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. aprila 2004

Za Komisijo

B. Cowen

Predsednik

[1] UL C 249, 4.10.2000, str. 3.

[2] UL L 302, 19.10.1992, str. 1. Uredba, kakor je bila nazadnje spremenjena z Uredbo Komisije (ES) št. 60/2004 (UL L 9, 15.1.2004, str. 8).

--------------------------------------------------